Stig Fogh Andersen

Stig Fogh Andersen (født 24. februar 1950 i Hørsholm) er kongelig kammersanger. Han er tenor og operainstruktør. Han er især kendt som Wagner-sanger og har sunget på verdens store operascener.

Karriere 
Efter at have studeret på musikkonservatorierne i Århus og København sang han i Bayreuth og debuterede som operasanger på Den Jyske Opera i 1978. Han har været solist på Det Kongelige Teater siden 1980, hvor han har sunget et bredt repertoire af danske, tyske, engelske, italienske og slaviske operaer. Det Kongelige Teater oplyser, at han er en af verdens mest efterspurgte Wagner-sangere: Han har sunget alle Wagners store tenorpartier i New York, Zürich, Berlin, München, Houston, Budapest, Madrid, Mannheim, London, Tokyo, Köln, Helsingfors, Buenos Aires, Torino, Amsterdam, Rom, Seattle, Chicago og Japan.

Karrieren tog fart i 1994 med Siegfried i Wagners Nibelungens Ring på Den Jyske Opera. Han har sunget Siegfried mere end 150 gange i vidt forskellige opførelser på verdens store operascener. Han har sunget med sopranerne Tina Kiberg, Gitta-Maria Sjöberg og Hildegard Behrens dirigeret af Daniel Barenboim, James Levine, Michael Schønwandt, Christoph Eschenbach, Mariss Jansons, Simon Rattle og Zubin Mehta.

Stig Fogh Andersen synger et bredt repertoire fra barok over romantikkens lieder til moderne klassisk musik, og han har indspillet flere cd'er.

I pausen under Wagners Siegfried i Operaen den 5. maj 2006 blev Stig Fogh Andersen af Hendes Majestæt Dronningen udnævnt til kongelig kammersanger. Siden 3. december 1998 har han været Ridder af 1. grad af Dannebrogordenen.

I 2006 debuterede han som instruktør med Bent Lorentzens kammeropera Kain og Abel. I 2008 sang han Siegfried og instruerede Ragnarok i Esbjerg, og han satte Tristan og Isolde i scene og sang selv partiet som Tristan på Operaen i 2009. I 2010 satte han Sweeney Todd op på Odense Teater.

I 2013 sang Stig Fogh Andersen Tannhäuser på 200-årsdagen for Wagners fødsel på Operaen (DVD, DECCA)) og sang og satte Wagners Sagaen om Ringen op i samarbejde med dirigenten Niels Borksand. Den er opført flere gange i Christians Kirke på Christianshavn.

Stig Fogh Andersen er kunstnerisk leder af Festspillene i Østermarie.

Privatliv 
Stig Fogh Andersen er søn af frisør Conrad Vagn Fogh Andersen og forstander Rachel Bitsch Ryelund.

Han har været gift med operasangerinderne Gunver Nielsen og Tina Kiberg. Han har to sønner med Gunver Nielsen og to døtre med Tina Kiberg. Sønnen Ask Fogh Nielsen spiller bas i orkestret Rock Hard Power Spray. Emil Fogh Nielsen debuterede som dramatiker i 2002. Datteren Ida Fogh Kiberg er instruktør. Hans sidste ægtefælle var organisten Ingrid Häggström.

Stig Fogh Andersen har skrevet åbent om sit liv i "Aldrig en kedelig tone! Sangen som leg. Erindringer".. Olufsen Bøger 2018,

Priser og hædersbevisninger 
 Bikubens hæderspris (2007 ved uddelingen af Årets Reumert)
 Æreskunstner i Østermarie (2009)
 Wilhelm Hansens Pris 2010
 Operafestivalens hæderspris 2018

Partier 
Han har sunget hovedpartier på Det Kongelige Teater og i Operaen:
 Wagners Lohengrin
 Wagners Tannhäuser
 Wagners Tristan og Isolde
 Wagners Parsifal
 Wagners Mestersangerne
 Wagners Valkyrien, Siegfried og Ragnarok
 Wagners Den flyvende Hollænder (Erik)

Herudover har han på Det kongelige Teater bl.a. sunget i:
 Carl Nielsens Maskarade
 Mozarts Tryllefløjten
 Carl Nielsens Saul og David
 Per Nørgårds Siddharta
 Bizets Carmen
 Peter Heises Drot og marsk
 Beethovens Fidelio
 Brittens Peter Grimes
 Verdis Otello
 Tjajkovskijs Spar Dame

Diskografi 
 Per Nørgård – Siddharta, indspillet i Danmarks Radios Koncertsal 1984
 Modest Mussorgskij – Boris Godunov, indspillet i Danmarks Radios Koncertsal 1986
 Bernhard Lewkovitch – Vocal and Instrumental Works (sangene Songs of Solomon og Preacher and Singer), indspillet 1993
 Ludwig van Beethoven – Fidelio, indspillet 1995
 Niels W. Gade – Psyche, indspillet 1996
 Rued Langgaard – The end of Time, indspillet i Danmarks Radios Konertsal 1999
 C.E.F. Weyse – Sovedrikken (The Sleeping Draught), indspillet i Danmarks Radios koncertsal 1999/2000
 Hakon Børresen – Songs & Work for Piano
 Franz Schmidt – Das Buch mit sieben Sieglen
 Hakon Børresen – Den kongelige gæst (The Royal Guest), indspillet i Odense Koncertsal 2003
 Richard Wagner – "Ringen" i uddrag, dir. Niels Borksand
 Richard Wagner – Uddrag af "Tannhäuser", "Lohengrin", "Tristan" og "Mestersangerne" med dir. Niels Borksand
 Emil Reesen m.fl. – "Sangen har Vinger" Danske sange m. v. med dir. Niels Borksand
 Richard Wagner – "Ringen" Live fra Amsterdam (Siegfried)
 Richard Wagner – "Ringen" København på DVD (Siegmund og Siegfried)
 Richard Wagner – "Tannhäuser" Operaen København på DVD (Tannhäuser)
 Arnold Schönberg – "Gurrelieder" (Waldemar) Med dirigenten Esa-Pekka Salonen
 Arnold Schönberg – "Gurrelieder" på DVD med Mariss Jansons

Referencer

Eksterne kilder/henvisninger 
 Stig Fogh Andersens hjemmeside
 Stig Fogh Andersens Youtube kanal

Operasangere fra Danmark
Personer fra Hørsholm
Personer i Kraks Blå Bog
Kongelige kammersangere
Danskere i 1900-tallet
Danskere i 2000-tallet
Riddere af 1. grad af Dannebrog